题破窗风雨图
沈庭圭 (Yuan)
刘君性嗜学，孜孜事三馀。孤灯破窗下，简编自卷舒。萧萧风雨来，吾伊声自如。安贫人所难，味道心常愉。我闻颜子渊，箪瓢陋巷居。千载称亚圣，声价重璠玙。又闻陶渊明，所处亦敝庐。萧然环堵间，左右惟图书。吁嗟世之人，性乐耳目娱。华居美饮食，所务安其躯。良心日以斲，畴能返厥初。勖哉刘孝廉，圣贤以为徒。